                                                      





Проект

С Ъ О Б Щ Е Н И Е

за средствата за масово осведомяване
Днес.................. Министерският съвет прие постановление на Министерския съвет за приемане на Програма на мерките за закрила на деца с изявени дарби от държавни и общински училища през 2017 година. 

           С приемането на Програмата се постига необходимото конкретизиране на мерките и уточняване на списъка на националните и международните конкурси, олимпиади и състезания, за които са осигурени финансови средства за 2017 година, съгласно Наредбата за условията и реда за осъществяване на закрила на деца с изявени дарби.

Програмата предвижда насърчаване на творческите, научните и спортните заложби и потребности на деца с изявени дарби в областта на изкуството и науката, класирани на първо, второ или трето място на конкурс, олимпиада или състезание на национално или международно равнище,  а в областта на спорта - на първо, второ и трето място на олимпийски игри, световно първенство, европейско първенство, балканско първенство или на първо място на финали на държавно индивидуално първенство чрез еднократно финансово подпомагане в размер до 195 лева  и чрез едногодишни стипендии в размер на 135 лева месечно. 

С Програмата за 2017 година се предвижда общо 1175 ученици от държавни и общински училища да спечелят призови места на национални и международни  конкурси, олимпиади и състезания и да получат финансова закрила от държавата по реда на българското законодателство.
            Подбраните конкурси, олимпиади и състезания се провеждат през календарната 2017 година и са с доказани високи критерии при излъчване на победителите, мотивират децата за високи творчески, научни и спортни постижения. 
 Приетата Програма за 2017 година представлява логично продължение на Програмите от 2005 година насам за осъществяване на закрила на деца с изявени дарби. Нейното ефективно и последователно прилагане е част от грижата за развитието на духовния, творческия и физическия потенциал на младите хора в България.
